《游元著作江天莫雪图赠朱元礼要余赋》
宋代·周孚

舣舟洞庭三日雪，一梦十年今白发。君家此图忽堕前，便拟寒流泛秋叶。

玉花淅淅纷长空，征鸿不度天无风。批岩暗水咽哀玉，并溪古木僵寒铜。

李成不生郭熙死，问君今世谁能此。群儿丹铅较形似，我识此翁非画史。

坐来正复腼我颜，试问倦鸟何时还。少文已老尘埃间，从翁乞我松陵山。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。